‘n Tydlyn vir lewende geskiedenis | Lomi
Posted on 2017/06/12 by Manewales	Ons volg ‘n lewende boek benadering van leer. Die voorlees van goeie lewende boeke vorm dus die ruggraat van hoe die kinders leer. Dit is ongelooflik hoe baie feite kinders leer uit stories wat ‘n historiese agtergrond het. (Dieselfde geld natuurlik van die natuur, ons wêreld – aardrykskunde ens.).
‘n Paar jaar terug het ek op ‘n tydlyn afgekom (nogal in Afrikaans) wat van Adam tot 2000 nC strek. Dit kan gratis afgelaai word of in gedrukte formaat gekoop word. Die jaar het die manjifieke stukkie werk ‘n plek teen ons muur gevind. En sommer soos die Engelse se ‘n “conversation piece” geword. Almal steek voor dit vas en leer sommer so ‘n bietjie interessante geskiedenis in die proses.
Ons het die jaar begin om die boeke wat ons oor ‘n spesifieke periode of gebeurtenis lees op die tydlyn te merk. So kry die kinders ‘n gevoel van die groter prentjie. Tans is ons fokus nog baie Suid-Afrikaanse geskiedenis (wat maar ‘n klein fraksie van die tydlyn uitmaak). Tog is dit ook interessant om soos ons deur die Bybel lees ook te sien wanneer iets plaas gevind het en watter ander dinge daardie tyd in die wêreld aan die gang was.
Omdat my knaap mal is daaroor om nuwe dinge uit te dink, ontwerp en bou het ek ook ‘n klompie uitvinders en wetenskaplikes teen dieselfde muur geplak (Almal gaan ek nie ingepas kry in die stukkie meer moderne geskiedenis nie!). Dit is vir hom fassinerend om te lees van hoe hul dinge ontdek het en waarmee hulle gespook het om daar uit te kom.
Die knaap het seker al ‘n stuk of 10 verskillende “fidget spinners” vir homself gebou.
Wat doen julle om geskiedenis lewendig te maak vir jul kinders en deel sommer ook met watter oulike projekte en idees jul kinders vorendag kom op https://www.facebook.com/lomiwales . Advertisements
Categories: Graad 2, Graad 4, Ons lees, Uncategorized	| Sleutelwoordw: geskiedenis,gratis,lewende boeke,skeppingsleer,tuisonderrig,tuisonderwys,tydlyn,wetenskap